Puheenjohtajan terveiset

# Tietoa yhdistyksen toiminnasta kaudella 2012 - 2013

## **Hyvä Avantouimari,**

Vuosi on jälleen kulunut ja uusi toimintakausi Avantouimareilla käynnistynyt. On tilinpäätöksen ja yhdistyksen vuosikokouksen aika. Pidämme yhdistyksen kokouksen tiistaina 5.11.2013 klo 18:00 Hotelli Kajaanin kokoustiloissa, Onnelantie 1. Hallituksen puolesta toivotan kaikki tervetulleiksi ja aktiivista osallistumista kokoukseen. Kokouksessa on pullakahvitarjoilu.

Olen nyt toiminut 12 vuotta yhdistyksen puheenjohtajana. On aika kiittää jäsenistöä luottamuksesta ja kuluneista yhteisistä vuosista yhdistyksen asioiden hoidossa ja todeta, että henkilökohtaisista syistä johtuen en enää ole käytettävissä puheenjohtajaksi tai hallituksen jäseneksi jatkossa. Yhdistyksessä on runsas joukko aktiivisia jäseniä, joilla on hyvää osaamista ja kokemusta yhdistyksen asioiden hoidossa, joten uusi puheenjohtaja kuin myös uusia hallituksen jäseniä joukostamme kyllä löytyy. Jäsenistön kannattaa nyt aktivoitua ja valmistautua tulevaan kokoukseen.

## Toiminnasta kuluneella kaudella

Kulunut kausi oli yhdistyksessä toimelias saunarakennushankinnan ja siihen liittyvien päätösten toteutuksen myötä. Syksyllä käytössä ollut saunarakennus meni käyttökieltoon, jolloin yhdistys päätti rakentaa uuden oman saunan. Tätä varten vuokrasimme pienen maa-alueen. Saimme uuden saunan käyttöömme maaliskuussa. Saunan käyttöön liittyen teimme jäsenkyselyn kotisivuillamme, minkä pohjalta teimme saunan käyttöön liittyvät päätökset.

Lisäksi olemme hankkineet uuden jäänestojärjestelmän saadun jäsenpalautteen pohjalta. Tulevana talvena on käytössä kaksi pumppua: Yksi perinteisesti laiturin päädyssä, mikä voidaan sammuttaa avannossa käynnin ajaksi laiturilla olevasta kytkimestä, ja toinen pumppu on sijoitettu erilliseen laituriponttooniin siten, että virtaus on laituriin päin. Näin avannossa käynti on turvallisempaa.

Viime talven aikana avannossa käyntikerrat lähes puoliintuivat saunan puuttumisen vuoksi, mutta nousivat jälleen normaaliin käyntimääriin saunan valmistuttua. Alla olevassa grafiikassa on esitetty kirjatut kuukausittaiset käyntikerrat tammikuusta 2011 lähtien syyskuun loppuun 2013 saakka.

Saunan puuttuminen vaikutti myös jäsenmaksutuottoihin siten, että alkukaudesta maksaneiden jäsenten määrä laski merkittävästi. Jäsenmäärä korjaantui kevätalven ja kevään aikana lähes edellisen kauden tasolle saunarakennuksen valmistuttua. Alla on esitetty jäsenmäärän kehitys vuodesta 2004 lähtien. Vuoden 2014 jäsenmäärä on ennuste.

## Yhdistyksen talous

Huolimatta mittavista hankinnoista kahden viimekauden aikana yhdistyksen talous on vahva. Edellisellä kaudella hankimme uudet lämpömatot avantopolulle, laiturille ja portaisiin, minkä kustannus oli n. 16 000 €. Kuluneella kaudella toteutetun saunarakennuksen hankintakustannus oli kaupungilta saadun 2000 € avustuksen jälkeen 30 653 €. Lisäksi jäänestolaitteiston hankintakustannus oli 2096 €. Toimikauden päättyessä yhdistyksen rahavarat olivat 20 735 € eli reilut 4 064 € edelliskautta suuremmat. Yhdistyksen tase kauden lopussa oli 62 639 € (edellisellä kaudella 31 665 €), mistä omanpääoman osuus 36 686 €. Vieraspääoma 25 753 € kertyi pääasiassa saunarakennusta varten otetusta 25 000 € pankkilainasta.

Yhdistyksessä on hoidettu talkootyönä avantouintipaikan ylläpito- ja korjaustyöt (pois lukien viikoittainen siivous), Kylmäkaraisukeskuksen vuokraustoiminta, jäsenrekisterin ylläpito, jäsenlaskutus, avainrekisterin ylläpito, kotisivujen ylläpito ja rahastonhoitajan tehtävät. Hallituksen jäsenille ei ole maksettu korvausta työstä tai kuluista. Näin toimien olemme saaneet merkittävät kustannussäästöt, mikä on johtanut yhdistyksen vahvaan talouteen. Puolestani esitän suuret kiitokset kaikille tässä työssä aktiivisesti mukana olleille jäsenillemme. Mikäli jatkossakin yhdistyksestä löytyy talkoohenkeä näiden tehtävien hoitoon ja jäsenmäärä pysyy nykyisen suuruisena, ei yhdistyksellä ole tarvetta jäsenmaksujen korottamiseen.

Puolestani toivotan kaikille jäsenillemme virkistävää ja aktiivista avantouintikautta 2013–2014.

Tavataan vuosikokouksessa tiistaina 5.11.2013 klo 18.

Kajaanissa 23.10.2013

Hannu Suutari, puheenjohtaja

Kajaanin Avantouimarit ry